Poul-Erik Høyer

Poul-Erik Høyer Larsen, blot kendt som Poul Erik Høyer (født 20. september 1965 i Helsinge), er en dansk tidligere professionel badmintonspiller og nuværende præsident for det Internationale Badminton Forbund (BWF).

Aktiv karriere 
Høyer blev dansk mester i herresingle i 1984 og 1985 som amatør, og som professionel vandt han sin første store titel i Danish Open i 1989. Samme år vandt han også DM for professionelle, og derpå var han etableret i verdenseliten. Han vandt yderligere tre danske mesterskaber, Danish Open/Denmark Open fem gange, blev europamester tre gange (1992, 1994 og 1996) og All England-turneringen to gange (1995 og 1996).

Han var med til tre olympiske lege, første gang ved OL 1992 i Barcelona, hvor han nåede kvartfinalen. 

Hans forberedelser til OL 1996 i Atlanta var ikke de bedste, idet han i en Thomas Cup-kamp i maj samme år havde været ude i en hård kamp mod kinesiske Dong Jiong, som han vandt over efter efter at have tabt første sæt og været bagud 1-13 i andet. I kampen havde han problemer med akillessenen, og belastningen i den lange kamp førte til betændelse i senen. Han kunne derfor ikke rigtig træne de næste par måneder, men blev trods alt klar til OL-turneringen. 

I turneringen tabte han ikke et sæt på vejen til guldet. I kvartfinalen besejrede han verdensmesteren fra 1995 og OL-vinderen fra 1992, indoneseren Alan Budikusuma, med 15-5, 15-9, og i semifinalen gik det ud over en anden indoneser, Hariyanto Arbi, som blev slået 15-11, 15-6. Sejren udløste en af dansk idrætshistories mest markante scener, idet Høyer efter at have vundet den afgørende bold flåede sin trøje i stykker. I finalen var han oppe mod Dong Jiong, som efter nederlaget i Thomas Cup nogle måneder forinden havde respekt for sin ældre modstander. Han kom foran i kampen, men måtte se danskeren vinde med 15-12, 15-10. Høyer spillede i finalen i nogle meget slidte sko, der var udgået af produktion fire år tidligere, men han havde sikret sig nogle af de sidste par og brugte disse i finalen, selvom der var hul i, så han kunne mærke storetåen ramme gulvet, hver gang han landede.

OL-guldet blev højdepunktet på hans karriere, men han fortsatte med at spille elitebadminton endnu nogle år og var blandt andet med til OL 2000 i Sydney, hvor han dog tabte til kineseren Sun Jun i anden runde.

I 2010 blev han valgt som 25. medlem af dansk idræts Hall of Fame.

Idrætsorganisatoriske roller 
I 2013 blev han formand for det BWF (det internationale badmintonforbund), hvor hans valgperiode pt. udløber i 2025.

Han blev medlem af IOC (sammen med blandt andet Kronprins Frederik) i 2014, men har valgt at træde ud igen i 2022.

Privatliv og politik 
Han blev i 1996 gift med Heidi Engell Høyer, med hvem han har to sønner (Lasse og Mikkel). Parret blev skilt i 2015.

Høyer stillede op for Venstre til Europa-Parlamentsvalg 2014 og har været kommunalpolitiker for samme parti i Gribskov Kommune.

Poul-Erik Høyer afslørede i 2020, at han siden 2015 har lidt af Parkinsons syge, men at han er godt medicineret og efter omstændighederne har det godt.

Referencer

Eksterne henvisninger 

Personer fra Helsinge 
Badmintonspillere fra Danmark
Personer i Kraks Blå Bog
Olympiske mestre fra Danmark
Medaljevindere fra Danmark ved sommer-OL 1996
Deltagere for Danmark ved sommer-OL 1992
Deltagere for Danmark ved sommer-OL 2000
Badmintonspillere ved sommer-OL 1992
Badmintonspillere ved sommer-OL 1996
Badmintonspillere ved sommer-OL 2000
Olympiske medaljevindere i badminton 
Medlemmer af dansk idræts Hall of Fame